‘কখনোই আমি সেরা দল পাইনি’, টেন হাগের আফসোস
দীর্ঘদিনের কক্ষচ্যূত ম্যানচেস্টার ইউনাইটেডকে ব্যর্থতার গণ্ডি থেকে বের করে আনার স্বপ্ন দেখালেও, তেমন কিছু করতে পারেননি এরিক টেন হাগ। ওল্ড ট্র্যাফোর্ডে তার অভিষেক মৌসুমে আশার ঝলকানির দেখা অবশ্য মিলেছিল, তবে সেসব মিলিয়ে যেতে একেবারেই সময় লাগেনি। সম্ভাবনাময় দল নিয়েও কেন এমন ব্যর্থতা? জবাবে কিছুটা যেন ভাগ্যকেই দুষলেন ইউনাইটেড কোচ।প্রিমিয়ার লিগের সফলতম দল ইউনাইটেড, এর পূর্বের সংস্করণ মিলিয়ে প্রতিযোগিতাটির ইতিহাসের সর্বোচ্চ শিরোপাজয়ী তারা। তবে, ক্লাবটি ইংলিশ ফুটবলের শীর্ষ এই প্রতিযোগিতায় সবশেষ ট্রফির স্বাদ পেয়েছে সেই ২০১২-১৩ মৌসুমে। পরের ৯ বছরে দলটি কেবল জিততে পারে একবার করে এফএ কাপ ও লিগ কাপ।দলটিকে সাফল্যের পথে ফেরানোর লক্ষ্যে ২০২২-২৩ মৌসুমের আগে কোচ টেন হাগকে দায়িত্ব দেওয়া হয়; আগের চার মৌসুমের তিনবারই তিনি আয়াক্সকে জিতিয়েছিলেন ডাচ লিগ শিরোপা। ওল্ড ট্র্যাফোর্ডেও নিজের প্রথম মৌসুমে আশার সঞ্চার করেন তিনি; তার হাত ধরে লিগ কাপ জয়ের পাশাপাশি প্রিমিয়ার লিগে তৃতীয় হয় দলটি।কিন্তু, ২০২৩-২৪ মৌসুমের শুরু থেকে আবারও ব্যর্থতার বৃত্তে ঘুরপাক খেতে শুরু করে তারা। বের হতে পারেনি এখনও। লিগ কাপ থেকে আগেভাগে বিদায় নেওয়ার পর চ্যাম্পিয়ন্স লিগে গ্রুপ পর্ব থেকেই ছিটকে যায় তারা। প্রিমিয়ার লিগে ইতোমধ্যে তাদের শীর্ষ চারে থেকে মৌসুম শেষ করার আশা প্রায় শেষ হয়ে গেছে; চার নম্বর দলের চেয়ে পিছিয়ে পড়েছে ১৩ পয়েন্টে।
ইউনাইটেডের একমাত্র শিরোপা সম্ভাবনা বেঁচে আছে এফএ কাপে; এর সেমি-ফাইনালেই রোববার কভেন্ট্রি সিটির মুখোমুখি হবে তারা। দ্বিতীয় স্তরের দলের বিপক্ষে লড়াইয়ের আগের দিনের সংবাদ সম্মেলনে টেন হাগের দিকে প্রশ্ন ছুটে গেল, কেন এমন ব্যর্থতা? উত্তর দিতে গিয়ে তার কণ্ঠে ফুটল অসহায়ত্ব; চোটের কারণে কখনোই সেরা দল না পাওয়ার কথা বললেন তিনি।“(বাইরে কী বলা হচ্ছে) সেসব নিয়ে আমার মাথাব্যথা নেই। আমার ভাবনার কারণ হলো, (আমার দায়িত্বের) ১৮ মাসে আমি কখনও সেরা দলকে মাঠে পাইনি, কারণ খেলোয়াড়দের চোট।”“একবারই পেয়েছিলাম, (ম্যানচেস্টার) সিটির বিপক্ষে ঘরের মাঠে-সেই একবারই পুরো স্কোয়াড প্রস্তুত ছিল যা থেকে আমি দল গড়েছিলাম। বাকি সব ম্যাচেই আমাদের চোটে ভুগতে হয়েছে। ফুটবলে অবশ্য এটা স্বাভাবিক ঘটনা, তবে আমাদের মতো এত বেশি সমস্যা স্বাভাবিক নয়। আর আমি জানি, আমাদের মতো গুরুত্বপূর্ণ পজিশনে এত বেশি চোট সমস্যা থাকলে কাঙ্ক্ষিত ফল মেলে না। আমার ক্ষেত্রে এটাই সত্য, অন্যদের ভিন্ন মত থাকতে পারে।”চলতি প্রিমিয়ার লিগে এখন পর্যন্ত ৩২ ম্যাচ খেলে ১২টিতেই হেরেছে ইউনাইটেড। ১৫ জয় ও ৫ ড্রয়ে ৫০ পয়েন্ট নিয়ে সপ্তম স্থানে আছে তারা, যেখানে চতুর্থ স্থানে থাকা অ্যাস্টন ভিলার অর্জন এক ম্যাচ বেশি খেলে ৬৩ পয়েন্ট।লিগে সবশেষ চার ম্যাচে জয়ের দেখা পায়নি ইউনাইটেড। গত সপ্তাহের বোর্নমাউথের বিপক্ষে ম্যাচের আগেও টেন হাগ বলেন, চোট সমস্যায় ভীষণ ভুগতে হচ্ছে তার দলকে। বিশেষ করে রক্ষণে এবং সত্যিই তাই। মৌসুমের অধিকাংশ সময় মূল ডিফেন্ডারদের বেশিরভাগকে ছাড়াই খেলতে হয়েছে তাদের।ওয়েম্বলিতে আসছে ম্যাচেও মূল খেলোয়াড়দের ছয়জনকে পাবে না দলটি। তবে চোট কাটিয়ে আন্তোনি ও স্কট ম্যাকটমিনের ফেরার সম্ভাবনা তৈরি হয়েছে। অভিজ্ঞ ডিফেন্ডার হ্যারি ম্যাগুইয়ারের ফিটনেস নিয়েও আশা জেগেছে।

দলের টানা ব্যর্থতা প্রসঙ্গে ম্যানচেস্টার ইউনাইটেড কোচ এরিক টেন হাগ বললেন, চোট সমস্যা এর বড় কারণ।